**14. napirend**

**E L Ő T E R J E S Z T É S**

**Balatonhenye Község Önkormányzata Képviselő-testületének**

 **2017. április 25-i nyilvános ülésére.**

**Tárgy:** Beszámoló az Önkormányzat részvételével működő társulások 2016. évi tevékenységéről.

**Előterjesztő**: Kovács Csaba Károly, polgármester

**Előkészítette:** Tóthné Titz Éva aljegyző

 --------------------------- Jogszabállyal nem ellentétes

 Előterjesztő

 -----------------------------------

 Dr. Szabó Tímea jegyző

Tisztelt Képviselő-testület!

Magyarország helyi önkormányzatairól szóló 2011. évi CLXXXIX. törvény IV. fejezet 87.§ - 95.§-ig szabályozza a helyi önkormányzatok társulásairól szóló szabályokat. Többek között a társulás általános szabályait, - létrehozási, csatlakozási, kiválási, kizárási, megszűnési szabályokat – a társulási megállapodás alapvető szabályait, a társulás szervezetének és működésének a szabályait.

***„87. §*** *A helyi önkormányzatok képviselő-testületei megállapodhatnak abban, hogy egy vagy több önkormányzati feladat- és hatáskör, valamint a polgármester és a jegyző államigazgatási feladat- és hatáskörének hatékonyabb, célszerűbb ellátására jogi személyiséggel rendelkező társulást hoznak létre.*

### *A helyi önkormányzatok társulásának általános szabályai*

***88. §*** *(1) A társulást a helyi önkormányzatok képviselő-testületei írásbeli megállapodással hozzák létre. A megállapodást a polgármester írja alá.*

*(2) A társulásban részt vevő képviselő-testületek mindegyikének minősített többséggel hozott döntése szükséges a társulási megállapodás jóváhagyásához, módosításához vagy a társulás megszüntetéséhez.*

***89. §*** *(1) A társuláshoz csatlakozni naptári év első, abból kiválni naptári év utolsó napjával lehet, ha törvény vagy a társulási megállapodás másként nem rendelkezik.*

*(2) A társuláshoz való csatlakozásról és a kiválásról, ha törvény eltérően nem rendelkezik, legalább hat hónappal korábban, minősített többséggel kell dönteni. Erről a társulási tanácsot értesíteni kell.*

*(3) A társulási tanács minősített többséggel dönt a társulásból történő kizárásról.*

***90. §*** *(1) A társulás a feladatkörébe tartozó közszolgáltatások ellátására - jogszabályban meghatározottak szerint - költségvetési szervet, gazdálkodó szervezetet, nonprofit szervezetet és egyéb szervezetet alapíthat, kinevezi vezetőiket. A társulás olyan vállalkozásban vehet részt, amelyben felelőssége nem haladja meg vagyoni hozzájárulásának mértékét.*

*(2) A társulás működési költségeihez - a társulási megállapodás eltérő rendelkezése hiányában - a társulás tagjai az általuk képviselt települések lakosságszámának arányában hozzájárulnak.*

*(3) A társulás saját vagyonnal rendelkezhet.*

*(4) A társulás megszűnése, a társulásból történő kiválás, kizárás esetén - eltérő megállapodás hiányában - a társulás vagyonát a társulás azon tagjának kell visszaadni, amelyik azt a társulás rendelkezésére bocsátotta. Egyebekben a közös tulajdonra vonatkozó rendelkezéseket kell alkalmazni.*

*(5) A társulásból történő kiválás esetén a vagyontárgy társulási tag részére történő kiadását a társulási megállapodásban meghatározott időtartamra, de legfeljebb öt évre el lehet halasztani, ha annak természetben történő kiadása veszélyeztetné a társulás további működését. Ebben az esetben a kivált tagot - a társulással kötött szerződés alapján - használati díj illeti meg.*

***91. §*** *A társulás megszűnik:*

*a) ha a megállapodásban meghatározott időtartam eltelt, vagy törvényben szabályozott megszűnési feltétel megvalósult;*

*b) ha a társulás tagjai a 88. § (2) bekezdés szerinti többséggel azt elhatározzák;*

*c) a törvény erejénél fogva;*

*d) a bíróság jogerős döntése alapján.*

***92. §***[***80***](http://net.jogtar.hu/jr/gen/hjegy_doc.cgi?docid=A1100189.TV#lbj79id4e52)*A helyi önkormányzatok képviselő-testületei között a társulások működése során felmerülő vitás kérdésekben a közigazgatási és munkaügyi bíróság dönt. A társult önkormányzatok képviselő-testületei megállapodhatnak abban, hogy a vitás kérdésben bármelyik képviselő-testület kérheti a megállapodásban megjelölt önkormányzati érdekszövetség által felkért tagokból álló egyeztető bizottság állásfoglalását, továbbá abban, hogy a kereset benyújtása előtt a képviselő-testület kéri az egyeztető bizottság állásfoglalását.*

### *A társulási megállapodás alapvető szabályai*

***93. §*** *A társulási megállapodás tartalmazza:*

*1. a társulás nevét, székhelyét;*

*2. a társulás tagjainak nevét, székhelyét, képviselőjét;*

*3. a társuláshoz tartozó települések lakosságszámát;*

*4. a társulás által ellátott feladat- és hatásköröket;*

*5. a társulás döntéshozó szervét, döntéshozó szervének tagjait megillető szavazatarányt;*

*6. a döntéshozatalának módját, a minősített döntéshozatal eseteit;*

*7. a közös fenntartású intézmények megnevezését;*

*8. a társulás fenntartásával, működtetésével kapcsolatosan az egyes képviselő-testületek pénzügyi hozzájárulásának mértékét, teljesítésének módját;*

*9. a társulás tagjai által vállalt pénzügyi hozzájárulás nem teljesítése esetén irányadó eljárást (a társulás döntésétől függően a társulás tagjai részéről a pénzforgalmi szolgáltatójuknak adott, a beszedési megbízás teljesítésére vonatkozó hozzájárulását, felhatalmazó nyilatkozatát, amely alapján a társulás beszedési megbízást nyújthat be a pénzforgalmi szolgáltatóhoz);*

*10. a társulás vagyonát és a vagyonátadás feltételeit, a tulajdonosi jogok és kötelezettségek gyakorlásának rendjét;*

*11. intézmény közös alapítása esetén az alapítói jogok gyakorlására vonatkozó részletes rendelkezéseket;*

*12. a társulás általános rendjétől eltérő (nem minden tag részére, vagy a tag által saját intézménye útján más tagok részére történő) feladatellátás módját;*

*13. a társulás szolgáltatásai igénybevételének a társulás által meghatározott feltételeit;*

*14. a társulás működéséről évente legalább egy alkalommal történő beszámolás kötelezettségét;*

*15. a társulás működésének ellenőrzési rendjét;*

*16. a megállapodás módosításának feltételeit;*

*17. a társulásból történő kiválás és kizárás feltételeit;*

*18. a társulás megszűnése esetén a tagok egymással való elszámolásának kötelezettségét, módját;*

*19. azt, amiben a képviselő-testületek megállapodtak.*

### *A társulás szervezete és működése*

***94. §*** *(1) Az önkormányzati társulás döntéshozó szerve a társulási tanács.*

*(2) A társulási tanácsot a társult önkormányzatok képviselő-testületei által delegált tagok alkotják, akik a megállapodásban meghatározott számú szavazattal rendelkeznek.*

*(3) A társulási tanács döntését határozattal hozza.*

*(4) A társulási tanács akkor határozatképes, ha ülésén a megállapodásban meghatározott számú, de legalább a szavazatok felével rendelkező képviselő jelen van. A javaslat elfogadásához a megállapodásban meghatározott számú, de legalább annyi képviselő igen szavazata szükséges, amely meghaladja a jelen lévő képviselők szavazatainak több mint a felét.*

*(5) A tíznél több tagból álló önkormányzati társulás társulási tanácsának érvényes döntéséhez a megállapodásban meghatározott számú, de legalább annyi tag igen szavazata szükséges, amely meghaladja a jelen lévő tagok szavazatainak a felét és az általuk képviselt települések lakosságszámának egyharmadát.*

*(6) A megállapodásban meghatározott döntéshez minősített többség szükséges.*

*(7) A minősített többséghez a megállapodásban meghatározott számú, de legalább annyi tag igen szavazata szükséges, amely eléri a társulásban részt vevő tagok szavazatának több mint felét és az általuk képviselt települések lakosságszámának a felét.*

*(8) A döntéshozatali eljárás egyéb szabályairól - beleértve a szavazatarányok és a költségek viselésének kérdését is - a társulás tagjai a társulási megállapodás keretében szabadon döntenek. Törvény vagy a társulási megállapodás eltérő rendelkezésének hiányában a társulás minden tagját egy szavazat illeti meg.*

***95. §*** *(1) A társulási tanács tagjai közül elnököt választ, alelnököt választhat. Együttes akadályoztatásuk esetén a tanács ülését a korelnök hívja össze és vezeti.*

*(2) A társulási tanács döntéseinek előkészítése, végrehajtásuk szervezése érdekében bizottságokat alakíthat.*

*(3) A társulási tanács és a bizottságok működésére egyebekben a képviselő-testületre és az önkormányzati bizottságokra vonatkozó szabályokat kell megfelelően alkalmazni.*

*(4) A társulási tanács munkaszervezeti feladatait (döntések előkészítése, végrehajtás szervezése) eltérő megállapodás hiányában a társulás székhelyének polgármesteri hivatala látja el.*

*(5) A társulási tanács ülésén a társult önkormányzatok jegyzői tanácskozási joggal részt vehetnek”*

**Balatonhenye település** 2016. évben a következő 3 önkormányzati társulásban vett részt.

- Köveskál és Térsége Óvoda Társulás, mint tag település

- Köveskál és Térsége Szennyvíz Társulás, mint tag település

- Tapolca Környéki Önkormányzati Társulás, mint tag település

**Köveskál és Térsége Óvoda Társulás**

A társulás célja az óvodai neveléssel és oktatással összefüggő kötelezettségek ellátása, financiális hátterének biztosítása. Az óvodában a munkaerő kihasználtság jobbá válása, az egy gyermekre eső fajlagos költségek csökkenése.

A társulásnak 4 tagja van: Köveskál, Balatonhenye, Mindszentkálla, Szentbékkálla

A Társulási megállapodás 14. pontja szabályozza a Társulás működéséről szóló beszámolási kötelezettséget. Ennek keretében a társulásban résztvevő önkormányzatok polgármestere a saját képviselő-testületének évenként, a költségvetési éves beszámoló keretében ad számot a társulás tevékenységéről, a pénzügyi helyzetéről, a társulási cél megvalósulásáról.

A társulás 2016. évben összesen 4 alkalommal ülésezett.

Az ülések napirendi pontjai a jogszabály által kötelezően megtárgyalandó előterjesztéseket tartalmazták:

**2016. február 04-i ülés**

1. Köveskál és Térsége Óvoda Társulás és a Köveskáli Közös Fenntartású Napközi-otthonos Óvoda 2016. évi költségvetési tervének elfogadása.

2. A 2015. évi közbeszerzési terv elfogadása

3. Köveskál Óvoda általános felvételi időpontjának, nevelési évben indítható csoportok számának és a nyári zárva tartás időpontjának meghatározása, kötelező felvételi körzet megállapítása.

4. Az óvodában nyújtott gyermekétkeztetés térítési díjának meghatározása és a 9/2013.(VIII.14.) önkormányzati rendelet módosításának jóváhagyása. (napirendet elnapolta)

**2016. március 11.**

1.Az óvodában nyújtott gyermekétkeztetés térítési díjának meghatározása és a 9/2013.(VIII.14.) önkormányzati rendelet módosításának jóváhagyása.

**2016. május 12-i ülés**

1. A 2015. évi költségvetés módosítása.

2. A 2015. évi zárszámadás jóváhagyása.

**2016. augusztus 29-i ülés**

1. Köveskál és Térsége Óvoda Társulás 2016. évi költségvetés módosítása.

2. Köveskáli Közös Fenntartású Napközi-otthonos Óvoda óvodavezetői beszámolója a 2015/2016. nevelési évről.

3. Köveskáli Közös Fenntartású Napközi-otthonos Óvoda óvodavezetői munkaterve 2016/2017. nevelési évre.

A Társulás pénzügyi helyzetét mutatja egyrészt a Társulás által fenntartott intézmény pénzügyi helyzete, másrészt maga a Társulás pénzügyi helyzete. Ennek figyelembe vételével fogadja el a Társulási Tanács mind a költségvetést, mind a zárszámadást határozati formában.

A Társulási Tanács a 2016. évre is elfogadta mind a Társulás, mind az általa fenntartott intézmény (Óvoda) költségvetését, valamint a 2016. évről szóló zárszámadást.

A Köveskál és Térsége Óvodai Intézményfenntartó Társulás önálló költségvetéssel rendelkezik.

Az állami támogatást Köveskál Község Önkormányzata igényelte le és utalja át a Társulás számlájára, de az önkormányzati pénzeszköz átadásokat az egyes települések a társulás részére utalják át.

**Óvodai nevelés, ellátás szakfeladat** az óvoda intézményének fenntartási költségeit tartalmazza, a 2016. évi működéséhez a személyi juttatásokat, munkaadókat terhelő járulékokat, dologi kiadásokat.

A takarékos gazdálkodás e szakfeladaton is látható. A fenntartásában résztvevő önkormányzatok a működéshez szükséges pénzeszközöket átadták. Az állami támogatás megérkezett. Az elszámolás során az előző évi pénzmaradvány is elszámolásra került.

A személyi juttatások, dologi kiadások teljesülése az időszaknak megfelelő arányú.

Az óvoda az 2016. évben egy csoporttal működött, 2 fő óvónő, 2 fő dajka.

Az **óvodai intézményi étkeztetés szakfeladaton** kizárólag az óvodai étkeztetésben részesülök vásárolt élelmezésének költségeit, továbbá az óvodások térítési díját tartjuk nyilván. A gyermekek után igénybe vett állami támogatás összege: 2.191.164.-Ft. A támogatást a gyermekvédelmi kedvezményben részesülök után, illetve a 3 vagy több gyermekes családban lévő gyermekek után vehettük igénybe, illetve kiegészült az 1 főre eső jövedelemhatár ( alacsony jövedelem) alapján történő támogatás. Az óvodánkban a gyermekek nem fizetnek térítési díjat, valamennyien ingyenes étkezők. A kismértékű térítési díj bevétel a nyári étkeztetésből származik, nem a köveskáli óvodába járó gyermekek befizetése. Éves szinten 14 fő után vehettük igénybe az állami támogatást, ami növekedést jelentett az eredeti létszámhoz képest.

Pénzkészlet 2016. december 31-én 440.593Ft.

A központi költségvetésből lehívható támogatások igénybevétele a 2016. évi normatív hozzájárulások és támogatások tekintetében megtörtént az önkormányzati információs rendszeren keresztül. Az állami támogatás igénylése Köveskál Község Önkormányzatán keresztül történt.

A **Köveskál és Térsége Óvoda Társulás** költségvetése kizárólag az önkormányzatoktól átvett pénzeszközt, majd annak továbbítását az intézmény részére tartalmazza, továbbá a pénzmozgáshoz szükséges banki költségeket.

Az Óvoda éves költségvetésének forrását, az állami támogatás és a társulásban lévő önkormányzatok által átadott pénzeszközök alkották.

2016-os évre vonatkozó állami támogatás 14.203.931Ft. Ennek megoszlása: óvodai nevelés 12.012.767Ft, óvodai étkeztetés 2.191.164 Ft. Az óvodás gyermekek étkeztetése vállalkozó segítségével történt. 2015. szeptembertől a gyermekétkeztetés keretében a különleges étrend biztosítása érdekében szerződést kellett kötnünk, a diétás étkeztetés azóta is folyamatos.

A Köveskáli Közös Fenntartású Napközi Otthonos Óvodát 4 település (Köveskál, Balatonhenye, Szentbékkálla, Mindszentkálla) tartja fenn. A társulás intézményében a 2016. évben beruházás keretében 4 db játéktároló szekrény beszerzése történt.

Az intézményünk az év során törekedett a minél takarékosabb, gazdaságosabb munkavégzésre.

A Társulási cél az óvodai neveléssel kapcsolatos feladatok hatékony ellátása. Az ellátási körzet négy településén a gyermeklétszám alacsony. Az óvoda fenntartása mindenképpen ezen települések összefogásával működtetett intézménnyel valósítható meg hatékonyan. A jelenleg 23 fővel működő óvoda minden igényt figyelembe véve, a gyermekek fejlődését szem előtt tartva, személyre szabottan, jó környezetben látta el feladatait.

**Köveskál és Térsége Szennyvíz Társulás**

A társulás célja, hogy a települések szennyvízcsatorna hálózatának és szennyvíztisztító telepének fejlesztése érdekében, a Közép-Dunántúli Regionális Operatív Program keretében igényelhető az Európai Unió által társfinanszírozott projekt keretében kívánják a szennyvízelvezető és tisztító rendszert kialakítani és működtetni, valamint az ehhez szükséges gazdasági, pénzügyi és jogi előfeltételeket biztosítani.

A Társulásnak három tagja van: Köveskál, Monoszló és Balatonhenye települések.

Társulási ülés 2016. évben 3 alkalommal volt.

**2016. február 26.**

1. A 2016. évi költségvetés elfogadása

2. A 2016. évi közbeszerzési terv elfogadása

**2016. május 12.**

1. A 2015. évi költségvetés módosítása

2. A 2015. évi zárszámadás jóváhagyása

**2016. szeptember 23.**

1.) A 2016. évi költségvetés módosítása

A Társulási ülések jegyzőkönyvei a 2016. évben is - a 15 napos határidőn belül - megküldésre kerültek a Veszprém Megyei Kormányhivatal részére.

**A Tapolca Környéki Önkormányzati Társulás Társulási Tanácsában végzett tevékenységről**

A Társulás célja:

Szervezeti keret biztosítása a települési önkormányzatok kapcsolat- és együttműködési rendszerének.

A helyi közügyek, valamint a helyben biztosítandó közfeladatok körében ellátandó önkormányzati feladat- és közszolgáltatási rendszer közös, illetve térségi rendszerének kialakítása, szervezése, összehangolása, működtetése, fejlesztése önkormányzati társulás keretében (térségi feladatellátás).

A feladatellátás feltétel- és forrásrendszerének koordinálása.

A Tapolca, Nyárfa u. 3. szám alatti, a társult önkormányzatok osztatlan közös tulajdonát képező irodaépület fenntartása, üzemeltetése.

A Tapolca Környéki Önkormányzati Társulás székhelye Lesenceistvánd település, a Társulási Tanács Elnöke Lesenceistvánd település polgármestere. A Társulás munkaszervezeti feladatait a Lesenceistvándi Közös Önkormányzati Hivatal látja el.

A Társulás 2016. év januárjában 31 tag településből állt, 2017. év január 1-ével a tagok száma 30 tagra csökkent, Gyulakeszi település kilépése miatt.

A Társulási megállapodás 7.10. pontja szabályozza a beszámolási kötelezettséget.:

A társulási tanácsba delegált képviselők évente legalább egy alkalommal beszámolnak képviselő- testületeiknek a társulás működéséről.

A Társulási Tanács munkáját 2016. évben is a Pénzügyi, - Ellenőrző, - és Szociális Bizottság segítette.

A Társulás által ellátott feladatok a következők:

**Szociális alapszolgáltatási feladatokon** belül:

- Szociális étkeztetés,

- Házi segítségnyújtás,

- Családsegítő és gyermekjóléti szolgáltatások,

- Támogató szolgálat.

**Egészségügyi alapellátás**:

- központi orvosi ügyelet megszervezése és fenntartása.

Ezen feladatok ellátására a Balaton-felvidéki Szociális és Gyermekjóléti Szolgálatot tartja fenn, mely 2015-ben átalakult: Balaton-felvidéki Szociális, Gyermekjóléti és Háziorvosi Ügyeleti Szolgálat-ra

**Épületüzemeltetési, épület-fenntartási feladatok.**

Tapolca, Nyárfa u. 3. szám alatti irodaépület.

-A Társulás térítésmentes használatában van

-A Társulás jogosult tartós és eseti bérbeadásra

Balatonhenye Község Önkormányzata a Társulás által ellátott feladatok tekintetében érintett a szociális étkeztetés, házi segítségnyújtás, családsegítő és gyermekjóléti szolgáltatások, a központi orvosi ügyelet működtetés, valamint az épületüzemeltetés, épület-fenntartásra.

Társulásban végzett feladatok többsége települési szinten is megjelent, mivel a Társulásban résztvevő Képviselő-testületeknek döntésükkel kellett alátámasztani egy-egy kérdés eldöntését. Ilyen döntés a társulási megállapodás módosításának elfogadása is.

A Társulási Tanács 2016. évben a törvényi kötelezettségnek megfelelően ülésezett, (2016. január 28-án, április 28-án, október 6-án, október 27-én) ) elfogadta költségvetését, az előző év beszámolóját, mind a Társulás, mind az általa fenntartott költségvetési szerv vonatkozásában.

**Január 28.:** A Balaton-felvidéki Szociális, Gyermekjóléti és Háziorvosi Ügyeleti Szolgálat által biztosított szociális és gyermekjóléti alapellátások intézményi térítési díjának meghatározása, a 2016. évi költségvetés elfogadása, az Alapító Okirat, az SZMSZ, Szakmai program módosítása. A Társulás elnökének tiszteletdíj megállapítása, a Társulás 2016. évi költségvetésének elfogadása. A Társulási Megállapodás módosítása. A belső ellenőrzési terv elfogadása.

**Április 28.:** A Szolgálat 2015. évi költségvetésének módosítása. A Szolgálat 2015. évi költségvetésének végrehajtása. A Társulás 2015. évi költségvetésének módosítása. A Társulás 2015. évi költségvetésének zárszámadása. Tájékoztató a Társulás a fenntartásában működő Szolgálat 2015. évi belső ellenőrzési tevékenységéről. A Társulás létszámcsökkentéséhez kapcsolódó többletkiadás támogatás benyújtása. Beszámoló a Szolgálat 2015. évben végzett munkájáról. A Szolgálat szakmai programjának módosítása.

**Október 6.:** A Szolgálat és a Társulás 2016. évi I. félévi pénzügyi teljesítésről tájékoztató, Gyulakeszi Község Társulásból történő kiválásának tudomásul vétele és a Társulási megállapodás módosítása, Tájékoztató a Házi segítségnyújtás normatív állami támogatásának lemondásáról

**Október 27.:** A Társulás Partnerségével működő „Egészséges Tapolca, Egészséges Gazdaság” című, a Norvég alap által támogatott projekt megvalósítása érdekében a társulásra eső önerő biztosítására javaslat. A Szolgálat Alapító okiratának, Szakmai programjának módosítása.

A feladat ellátás vonatkozásában a 2015. évben jogszabály változás miatt átszervezésre kerültek a feladatok.

Az Szt. 2015. január 1-től már előírta, hogy családsegítés csak gyermekjóléti szolgáltatással egy szolgáltató keretében hozható létre. A gyermekjóléti szolgáltatás megerősítése irányába a családsegítés csak gyermekjóléti szolgáltatással integráltan – egy szervezeti és szakmai egységben – működhet: települési szinten a család- és gyermekjóléti szolgálat, járási szinten a család- és gyermekjóléti központ keretében. Ezen feladatokat, - nyilvántartásba való bejegyzések lefolytatása stb.-, az új rendelkezés hatályba lépésének időpontjáig 2016. január 1-ig kellett elvégezni a szolgáltatónak.

A Tapolca Környéki Önkormányzati Társulás látja el továbbra is azon feladatokat, mely a hatékonyság és eredményesség tekintetében szükségessé teszik, hogy nagyobb területi lefedettséggel és szélesebb körben kerüljenek megoldásra.

Kérem a Tisztelt Képviselő-testületet, hogy beszámolómat elfogadni szíveskedjen.

**Határozati javaslat:**

**Balatonhenye Község Önkormányzat Képviselő-testülete az önkormányzati társulások 2016. évi munkájáról készült beszámolót tudomásul veszi, és elfogadja.**